KOMISSION PÄÄTÖS,

tehty 7 päivänä tammikuuta 1987,

sokerin neuvoa-antavan komitean perustamisesta (87/75/ETY)

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

sekä katsoo, että

komission päätöksellä 69/146/ETY(1), sellaisena kuin se on viimeksi muutettuna päätöksellä 86/57/ETY(2), perustetaan sokerin neuvoa-antava komitea,

uusien jäsenvaltioiden yhteisöön liittymisen seurauksena on osoittautunut tarpeelliseksi lisätä paikkojen lukumäärää ja jakaa ne uudelleen; lisäksi on suotavaa mukauttaa menettely jäsenten korvaamisesta,

säännöksiä sokerin neuvoa-antavasta komiteasta on muutettu useita kertoja, ja niistä on tullut sen vuoksi vaikeasti sovellettavia; tämän takia niistä olisi laadittava koonnelma,

komissiolle on tärkeää kerätä ammatinharjoittajien ja kuluttajien mielipiteet ongelmista, joita on ilmennyt sokerialan yhteisen markkinajärjestelyn toiminnan yhteydessä,

kaikkien ammatinharjoittajien, joihin tämän yhteisen markkinajärjestelyn täytäntöönpano suoraan vaikuttaa, sekä kuluttajien olisi voitava osallistua komission pyytämien lausuntojen laatimiseen, ja

jäsenvaltioissa kyseiset ammattiyhdistykset ja kuluttajaryhmittymät ovat perustaneet yhteisön tasolle järjestöjä, jotka voivat edustaa kaikkien jäsenvaltioiden asianomaisia ammatinharjoittajia, ja

ON PÄÄTTÄNYT SEURAAVAA:

1 artikla

1. Perustetaan komission yhteyteen sokerin neuvoa-antava komitea, jäljempänä "komitea".

2. Komitea muodostuu seuraavien eturyhmien edustajista: maataloustuottajat, maatalousosuuskunnat, maataloustuote- ja elintarviketeollisuus, maataloustuotteiden ja elintarvikkeiden kauppa, maatalous- ja elintarvikealan työntekijät sekä kuluttajat.

2 artikla

1. Komissio voi kuulla komiteaa kaikista ongelmista, jotka liittyvät sokerialan yhteistä markkinajärjestelyä koskevien asetusten soveltamiseen, ja erityisesti toimenpiteistä, jotka sen on toteutettava näiden asetusten mukaisesti.

2. Neuvoa-antavan komitean puheenjohtaja voi ilmoittaa komissiolle, että on aiheellista kuulla komiteaa sen toimivaltaan kuuluvasta asiasta, josta sille ei ole esitetty lausuntopyyntöä. Hän tekee niin erityisesti jonkin edustettuna olevan eturyhmän pyynnöstä.

3. Sellaisista ongelmista, jotka liittyvät

a) juurikkaiden toimitussopimuksiin,

b) juurikkaiden ja ruokojen maksamiseen,

c) sokerintuotannon menekkiin,

d) sokerin varastointikustannusten korvaamiseen,

e) kiintiöiden myöntämiseen erityisesti yritysten sulautuessa,

komissio voi kuulla 5 artiklassa määrätyin edellytyksin ainoastaan sokerijuurikkaiden ja sokeriruo'on viljelijöiden ja sokerinvalmistajien edustajia.

3 artikla

1. Komiteassa on 52 jäsentä.

2. Paikat jaetaan seuraavasti:

- 26 alan maataloustuottajille ja maatalousosuuskunnille,

- 13 sokeria ja isoglukoosia valmistavalle teollisuudelle ja sokeria käyttävälle teollisuudelle, joista:

- 7 sokerinvalmistajille,

- 1 isoglukoosintuottajille,

- 1 sokerinpuhdistusteollisuudelle,

- 4 sokeria käyttävälle teollisuudelle

- 3 sokeri- ja melassikaupan alalle,

- 5 maatalous- ja elintarviketyöntekijöille,

- 5 kuluttajille.

4 artikla

1. Komissio nimittää komitean jäsenet yhteisön tasolle perustettujen, 1 artiklan 2 kohdassa mainittuja eturyhmiä parhaiten edustavien ja sellaisten ammattijärjestöjen ehdotuksesta, joiden toiminta liittyy sokerialan yhteiseen markkinajärjestelyyn; kuluttajien edustajat nimitetään kuitenkin kuluttajien neuvoa-antavan komitean ehdotuksesta.

Kutakin täytettävää paikkaa varten nämä järjestöt ehdottavat eri maiden kansalaisista kahta ehdokasta.

2. Komitean jäsenten toimikausi on kolme vuotta. Heidät voidaan nimittää uudeksi toimikaudeksi. Suoritetut tehtävät eivät oikeuta palkkioon.

Kolmen vuoden toimikauden päätyttyä komitean jäsenet pysyvät toimissaan, kunnes heidän seuraajansa nimitetään tai heidän toimikautensa uusitaan.

Jos joku jäsenistä eroaa tehtävästään tai kuolee, tai jos jäsentä ehdottanut järjestö pyytää hänen korvaamistaan, hänet korvataan 1 kohdassa määrättyä menettelyä noudattaen.

3. Komissio julkaisee luettelon komitean jäsenistä tiedoksi Euroopan yhteisöjen virallisessa lehdessä.

5 artikla

1. Komitean yhteyteen perustetaan pariteettiryhmä, joka muodostuu 11 sokerijuurikkaan ja sokeriruo'on viljelijöiden edustajasta ja 11 sokerinvalmistajien edustajasta, jotka komissio nimittää asianomaisten ammattijärjestöjen ehdotuksesta samoin edellytyksin, kuin 4 artiklassa on määrätty.

Pariteettiryhmän jäsenet eivät saa olla komitean jäseniä.

2. Tapauksessa, jossa pariteettiryhmän jäsen ei voi osallistua kokoukseen, ja ainoastaan siinä tapauksessa, hänet voidaan korvata. Ammattijärjestö, joka ehdotti puuttuvaa jäsentä, tekee tarvittaessa puheenjohtajalle ehdotuksen sijaisesta.

3. Pariteettiryhmän puheenjohtaja voi ilmoittaa komissiolle, että on aiheellista kuulla pariteettiryhmää 2 artiklan 3 kohdassa tarkoitetusta ongelmasta, josta sitä ei ole kuultu. Hän tekee niin erityisesti jonkin pariteettiryhmässä edustettuna olevan eturyhmän pyynnöstä.

6 artikla

1. Komitea valitsee komissiota kuultuaan puheenjohtajan kolmeksi vuodeksi.

Puheenjohtaja valitaan ensimmäisessä äänestyksessä läsnä olevien jäsenten kahden kolmasosan enemmistöllä ja myöhemmissä äänestyksissä läsnä olevien jäsenten yksinkertaisella enemmistöllä. Jos äänet menevät tasan, komissio nimittää tilapäisen puheenjohtajan.

2. Komitea valitsee kaksi varapuheenjohtajaa kolmeksi vuodeksi. Varapuheenjohtajat valitaan niiden eturyhmien edustajien keskuudesta, joihin puheenjohtaja ei kuulu.

Vaali toimitetaan 1 kohdassa määrättyä menettelyä noudattaen.

Komitea voi samaa menettelyä noudattaen nimittää muita jäseniä työvaliokuntaan. Tässä tapauksessa työvaliokunnassa on puheenjohtajan lisäksi enintään yksi edustaja kustakin komiteassa edustettuna olevasta eturyhmästä.

Työvaliokunta valmistelee ja järjestää komitean työn.

3. Pariteettiryhmä valitsee jäsentensä keskuudesta puheenjohtajan ja varapuheenjohtajan yhdeksi vuodeksi. Vaali toimitetaan 1 kohdassa määrättyä menettelyä noudattaen.

Puheenjohtaja ja varapuheenjohtaja eivät saa kuulua samaan edustettuna olevaan eturyhmään. Heidät valitaan vuorotellen kummastakin edustettuna olevasta eturyhmästä.

7 artikla

1. Ainoastaan komission edustajat, komiteoiden jäsenet tai heidän estyessään heidän sijaisensa sekä 3, 4 ja 7 kohdan mukaisesti kutsutut henkilöt voivat osallistua kokouksiin tai olla niissä läsnä.

2. Ainoastaan komission edustajat, pariteettiryhmän jäsenet tai heidän estyessään heidän sijaisensa, komitean puheenjohtaja sekä 5 ja 7 kohdan mukaisesti kutsutut henkilöt voivat osallistua pariteettiryhmän kokouksiin tai olla niissä läsnä.

3. Jos komitean jäsen on estynyt, järjestö tai järjestöt, joille on annettu paikka komiteassa, voivat nimetä sijaisen, joka on valittava komission ja kyseisen järjestön tai kyseisten järjestöjen yhdessä vahvistamasta luettelosta. Tässä luettelossa olevien nimien lukumäärä on puolet kyseistä järjestöä tai kyseisiä järjestöjä edustavien jäsenten kokonaismäärästä.

Tämä lukumäärä on vähintään yksi ja enintään kaksitoista.

Komitean sihteeristölle on ilmoitettava sijaisen nimeämisestä vähintään seitsemän vuorokautta ennen kokousta.

4. Sellaisen järjestön pyynnöstä, jolle on annettu yksi tai useampi paikka komiteassa, komitean puheenjohtaja voi yhdessä komission yksiköiden kanssa kutsua järjestön pääsihteerin tai sihteeristön jäsenen osallistumaan komitean kokouksiin tarkkailijana.

Tapauksessa, jossa pääsihteeri on estynyt, hän voi kuitenkin luovuttaa tarkkailijapaikkansa nimeämälleen toiselle henkilölle.

5. Sellaisen järjestön pyynnöstä, jolle on annettu yksi tai useampi paikka pariteettiryhmässä, pariteettiryhmän puheenjohtaja voi yhdessä komission yksiköiden kanssa kutsua järjestön pääsihteerin tai sihteeristön jäsenen osallistumaan pariteettiryhmän kokouksiin tarkkailijana.

Tapauksessa, jossa pääsihteeri on estynyt, hän voi kuitenkin luovuttaa tarkkailupaikkansa nimeämälleen toiselle henkilölle.

6. Tarkkailijoilla ei ole puheoikeutta. Puheenjohtaja voi kuitenkin yhdessä komission yksiköiden kanssa antaa heille tämän oikeuden.

7. Kun esityslistan aiheet ovat luonteeltaan hyvin teknisiä ja poikkeavat siten komitean tai pariteettiryhmän työstä, puheenjohtaja voi sellaisen järjestön pyynnöstä, jolle on annettu yksi tai useampi paikka komiteassa tai pariteettiryhmässä, ja yhdessä komission yksiköiden kanssa kutsua yhden tai useamman asiantuntijan osallistumaan komitean tai pariteettiryhmän työhön.

Komissio voi omasta aloitteestaan kutsua kenet tahansa, jolla on erityistä asiantuntemusta jostakin esityslistaan merkitystä aiheesta, osallistumaan asiantuntijana komitean tai pariteettiryhmän asioiden käsittelyyn.

Asiantuntijat osallistuvat kuitenkin ainoastaan sen asian käsittelyyn, joka on syynä heidän läsnäoloonsa.

8 artikla

Komitea tai pariteettiryhmä voivat yhdessä komission yksiköiden kanssa perustaa työryhmiä työnsä helpottamiseksi.

9 artikla

1. Komitea ja pariteettiryhmä kokoontuvat komission toimipaikassa tämän kutsusta. Työvaliokunta kokoontuu sen puheenjohtajan yhdessä komission kanssa esittämästä kutsusta.

2. Komission asianomaisten yksiköiden edustajat osallistuvat komitean, työvaliokunnan, pariteettiryhmän sekä työryhmien kokouksiin.

3. Komission yksiköt huolehtivat komitean, työvaliokunnan, pariteettiryhmän sekä työryhmien sihteeristön tehtävistä.

10 artikla

Komitea käsittelee asioita, joista komissio on pyytänyt lausuntoa. Äänestäminen ei ole käytössä.

Pyytäessään komitean lausuntoa komissio voi asettaa määräajan, jonka kuluessa lausunto on annettava.

Komiteassa edustettuina olevien eturyhmien kannat ovat komissiolle toimitetussa kertomuksessa.

Jos komitea hyväksyy pyydetyn lausunnon yksimielisesti, se laatii yhteiset johtopäätökset, jotka liitetään kertomukseen.

Komissio antaa komitean tulokset asioiden käsittelystä tiedoksi neuvostolle tai hallintokomiteoille viimeksi mainittujen pyynnöstä.

11 artikla

Pariteettiryhmän puheenjohtaja antaa komitealle tiedon tämän ryhmän työstä.

12 artikla

Rajoittamatta perustamissopimuksen 214 artiklan määräysten soveltamista, komitean ja pariteettiryhmän jäsenet sekä 5 artiklan 2 kohdassa tarkoitetut sijaiset eivät saa ilmaista tietoja, jotka ovat tulleet heidän tietoonsa komitean, pariteettiryhmän tai työryhmien työssä, jos komissio ilmoittaa näille, että pyydetty lausunto tai käsitelty asia on luonteeltaan luottamuksellinen.

Tässä tapauksessa ainoastaan komitean ja pariteettiryhmän jäsenet, edellä tarkoitetut sijaiset ja komission yksiköiden edustajat osallistuvat kokouksiin.

13 artikla

Kumotaan komission päätös 69/146/ETY.

14 artikla

Tämä päätös tulee voimaan 1 päivänä tammikuuta 1987.

Tehty Brysselissä 7 päivänä tammikuuta 1987.

Komission puolesta

Frans ANDRIESSEN

Varapuheenjohtaja

(1) EYVL N:o L 122,22.5.1969, s. 2

(2) EYVL N:o L 68, 11.3.1986, s. 20